CELEX: 32020R0597
Language: hu
Date: 2020-04-30 00:00:00
Title: A Bizottság (EU) 2020/597 végrehajtási rendelete (2020. április 30.) a vajra vonatkozó magántárolási támogatás nyújtásáról és a támogatás összegének előzetes rögzítéséről

4.5.2020   
               
               
                  HU
               
               
                  Az Európai Unió Hivatalos Lapja
               
               
                  L 140/31
               
            
         A BIZOTTSÁG (EU) 2020/597 VÉGREHAJTÁSI RENDELETE
         (2020. április 30.)
         a vajra vonatkozó magántárolási támogatás nyújtásáról és a támogatás összegének előzetes rögzítéséről
         AZ EURÓPAI BIZOTTSÁG,
         tekintettel az Európai Unió működéséről szóló szerződésre,
         tekintettel a mezőgazdasági termékpiacok közös szervezésének létrehozásáról és a 922/72/EGK, a 234/79/EGK, az 1037/2001/EK és az 1234/2007/EK tanácsi rendelet hatályon kívül helyezéséről szóló, 2013. december 17-i 1308/2013/EU európai parlamenti és tanácsi rendeletre (1) és különösen annak 18. cikke (2) bekezdésére,
         tekintettel a mezőgazdasági termékpiacok közös szervezésével kapcsolatos egyes támogatások és visszatérítések megállapítására vonatkozó intézkedések meghatározásáról szóló, 2013. december 16-i 1370/2013/EU tanácsi rendeletre (2) és különösen annak 4. cikke (2) bekezdésének b) pontjára,
         tekintettel a közös agrárpolitika finanszírozásáról, irányításáról és monitoringjáról és a 352/78/EGK, a 165/94/EK, a 2799/98/EK, a 814/2000/EK, az 1290/2005/EK és a 485/2008/EK tanácsi rendelet hatályon kívül helyezéséről szóló, 2013. december 17-i 1306/2013/EU európai parlamenti és tanácsi rendeletre (3) és különösen annak 62. cikke (2) bekezdésének b) pontjára,
         mivel:
         
                     (1)
                  
                  
                     A tagállamokban a COVID19-világjárvány kezelése érdekében bevezetett széles körű szállítási korlátozások miatt a tej- és tejtermékágazatban bizonyos termékek iránt csökkent a kereslet. A betegség terjedése és a bevezetett intézkedések korlátozzák a munkaerő rendelkezésre állását, ami különösen a tejtermelés, -begyűjtés és -feldolgozás szakaszait veszélyezteti. Ezenkívül az üzletek, szabadtéri piacok, éttermek és más vendéglátóipari létesítmények kötelező bezárása megbénította a vendéglátóipar működését, aminek következtében jelentősen megváltozott a tej és a tejtermékek iránti kereslet szerkezete. Terméktől függően hagyományosan a vendéglátóipar részesedése az uniós tej- és tejtermékfogyasztásban körülbelül 10–20 %. Emellett az uniós és világpiaci felvásárlók körében a szerződések felmondása, valamint – további áresésekre számítva – az új szerződések megkötésének elhalasztása jellemző.
                  
               
                     (2)
                  
                  
                     Ennek következtében a nyerstej-feldolgozás a szokásos piaci kereslet kielégítésén felül részben az ömlesztett, hosszú eltarthatósági idejű, kevésbé munkaigényes, raktározható termékek, például a sovány tejpor és a vaj előállítása felé mozdult el.
                  
               
                     (3)
                  
                  
                     A kereslet és a kínálat közötti egyensúlyhiány csökkentése érdekében helyénvaló magántárolási támogatást nyújtani a vajra.
                  
               
                     (4)
                  
                  
                     Az (EU) 2016/1238 felhatalmazáson alapuló bizottsági rendelet (4) és az (EU) 2016/1240 bizottsági végrehajtási rendelet (5) megállapítja a magántárolási támogatás végrehajtására vonatkozó szabályokat. Amennyiben e rendelet másként nem rendelkezik, a vajra nyújtandó magántárolási támogatásra az (EU) 2016/1238 felhatalmazáson alapuló rendelet és az (EU) 2016/1240 végrehajtási rendelet rendelkezéseit kell alkalmazni.
                  
               
                     (5)
                  
                  
                     A rendszer gyors és rugalmas működésének biztosítása érdekében a támogatás összegét előzetesen rögzíteni kell. Az 1370/2013/EU rendelet 4. cikkének megfelelően az előzetesen rögzített magántárolási támogatás összegének a tárolási költségeken és más releváns piaci szempontokon kell alapulnia. Indokolt megállapítani az érintett termékek be- és kitárolásának fix költségeire vonatkozó támogatás összegét, és rögzíteni a tárolás és a finanszírozás költségeire a tárolási napok száma alapján nyújtandó támogatás összegét.
                  
               
                     (6)
                  
                  
                     Az adminisztratív hatékonyság és az egyszerűsítés érdekében indokolt, hogy a kérelmek csak a már betárolt vajra vonatkozzanak, és célszerű eltekinteni a biztosítéki kötelezettségtől. Ehhez helyénvaló meghatározni a tárolási időszakot.
                  
               
                     (7)
                  
                  
                     Az adminisztratív hatékonyság és az egyszerűsítés érdekében meg kell határozni az egyes kérelmekben feltüntetett termékek minimális mennyiségét.
                  
               
                     (8)
                  
                  
                     A COVID19-világjárvány terjedésének korlátozása érdekében hozott intézkedések megnehezíthetik az (EU) 2016/1240 végrehajtási rendelet 60. cikkében előírt, a magántárolási támogatás tekintetében végzendő helyszíni ellenőrzésekre vonatkozó követelményeknek való megfelelést. Ezért helyénvaló rugalmasságot biztosítani az intézkedések által érintett tagállamok számára és meghosszabbítani a betároláskor esedékes ellenőrzések elvégzésére rendelkezésre álló időszakot, vagy lehetővé tenni azok helyett egyéb releváns bizonyítékok felhasználását, illetve az előre be nem jelentett ellenőrzések kötelezettségének megszüntetését. Ezért e rendelet alkalmazásában el kell térni az (EU) 2016/1240 végrehajtási rendelet egyes rendelkezéseitől.
                  
               
                     (9)
                  
                  
                     Annak érdekében, hogy az intézkedés azonnali hatást gyakoroljon a piacra és hozzájáruljon az árak stabilizálásához, indokolt előírni, hogy e rendelet az Európai Unió Hivatalos Lapjában való kihirdetése napját követő napon lépjen hatályba,
                  
               
                     (10)
                  
                  
                     Az e rendeletben előírt intézkedések összhangban vannak a mezőgazdasági piacok közös szervezésével foglalkozó bizottság véleményével,
                  
               ELFOGADTA EZT A RENDELETET:
         
            1. cikk
            Tárgy és hatály
            
               (1)   Ez a rendelet az 1308/2013/EU rendelet 17. cikke első albekezdésének e) pontja szerinti, a vajra nyújtott magántárolási támogatásról (a továbbiakban: támogatás) rendelkezik.
            
            
               (2)   Amennyiben e rendelet másképp nem rendelkezik, az (EU) 2016/1238 felhatalmazáson alapuló rendelet és az (EU) 2016/1240 végrehajtási rendelet rendelkezéseit kell alkalmazni.
            
         
         
            2. cikk
            Támogatható termékek
            A támogatásra való jogosultsághoz a vajnak megbízható és kifogástalan kereskedelmi minőségűnek, illetve uniós eredetűnek kell lennie. A terméknek meg kell felelnie az (EU) 2016/1238 felhatalmazáson alapuló rendelet VI. mellékletének IV. szakaszában meghatározott követelményeknek.
         
         
            3. cikk
            A kérelmek benyújtása és elfogadhatósága
            
               (1)   A támogatási kérelmeket 2020. május 7-től lehet benyújtani. A kérelmek benyújtásának határideje 2020. június 30.
            
            
               (2)   A kérelmeknek a már betárolt termékekre kell vonatkozniuk.
            
            
               (3)   A legkisebb mennyiség kérelmenként 10 tonna.
            
         
         
            4. cikk
            A támogatás összege és a tárolási időszak
            
               (1)   A támogatás összege a következőképpen kerül megállapításra:
               
                           a)
                        
                        
                           a fix tárolási költségekre 9,83 EUR/tárolt tonna;
                        
                     
                           b)
                        
                        
                           a szerződéses tárolási időszakra 0,43 EUR/nap.
                        
                     
            
               (2)   A szerződéses tárolási időszak vége a kitárolás napját megelőző nap.
            
            
               (3)   Támogatás csak akkor nyújtható, ha a szerződéses tárolási időszak hossza 90 és 180 nap között van.
            
         
         
            5. cikk
            Ellenőrzések
            
               (1)   Az (EU) 2016/1240 végrehajtási rendelet 60. cikkének (1) és (2) bekezdésétől eltérve, amennyiben a COVID19-világjárvány kezelése érdekében bevezetett intézkedések (a továbbiakban: intézkedések) miatt a kifizető ügynökség nem tudja kellő időben elvégezni az említett rendelet 60. cikkének (1) és (2) bekezdésében említett ellenőrzéseket, az érintett tagállam:
               
                           a)
                        
                        
                           a 60. cikk (1) bekezdésének első albekezdése értelmében az említett ellenőrzések elvégzésére rendelkezésre álló időszakot az intézkedések végét követő legfeljebb 30 nappal meghosszabbítja; vagy
                        
                     
                           b)
                        
                        
                           az intézkedések alkalmazási időszaka alatt az ellenőrzéseket releváns bizonyítékokkal – többek között földrajzi koordinátákkal ellátott fényképekkel vagy egyéb, elektronikus formátumú bizonyítékokkal – helyettesíti.
                        
                     
            
               (2)   Az (EU) 2016/1240 végrehajtási rendelet 60. cikke (3) bekezdésének első albekezdésétől eltérve a kifizető ügynökség, amennyiben az intézkedések miatt nem tudja elvégezni az előre be nem jelentett helyszíni ellenőrzéseket, az intézkedések végrehajtásának időtartama alatt nem köteles előre be nem jelentett ellenőrzéseket végezni.
            
         
         
            6. cikk
            Hatálybalépés
            Ez a rendelet az Európai Unió Hivatalos Lapjában való kihirdetését követő napon lép hatályba.
         
         
            Ez a rendelet teljes egészében kötelező és közvetlenül alkalmazandó valamennyi tagállamban.
            Kelt Brüsszelben, 2020. április 30-án.
            
               
                  a Bizottság részéről
               
               
                  az elnök
               
               Ursula VON DER LEYEN
            
         
         
            (1)  HL L 347., 2013.12.20., 671. o.
         
         
            (2)  HL L 346., 2013.12.20., 12. o.
         
         
            (3)  HL L 347., 2013.12.20., 549. o.
         
         
            (4)  A Bizottság (EU) 2016/1238 felhatalmazáson alapuló rendelete (2016. május 18.) az 1308/2013/EU európai parlamenti és tanácsi rendeletnek az állami intervenció és a magántárolási támogatás tekintetében történő kiegészítéséről (HL L 206., 2016.7.30., 15. o.).
         
            (5)  A Bizottság (EU) 2016/1240 végrehajtási rendelete (2016. május 18.) az 1308/2013/EU európai parlamenti és tanácsi rendeletnek az állami intervenció és a magántárolási támogatás tekintetében történő alkalmazására vonatkozó szabályok megállapításáról (HL L 206., 2016.7.30., 71. o.).